बिहार के महागठबंधन सरकार में शामिल राजद ने अपने सहयोगी दल जद (एकी) के राष्ट्रीय अध्यक्ष और मुख्यमंत्री नीतीश कुमार के खिलाफ की गयी टिप्पणी को पार्टी व महागठबंधन के नीति व सिद्धांत के खिलाफ बताते हुए अपने सांसद मो. तस्लीमुद्दीन को कारण बताओ नोटिस जारी करते हुए उनसे सात दिनों के भी जवाब देने को कहा है। राजद के राष्ट्रीय महासचिव एसएम कमर आलम द्वारा नीतीश के खिलाफ टिप्पणी करने वाले बिहार के अररिया संसदीय क्षेत्र से अपने सांसद तस्लीमुद्दीन को रविवार (22 मई) को जारी कारण बताओ नोटिस में कहा है कि गत 11 मई, 15 मई, 21 मई, व 22 मई को विभिन्न समाचार पत्रों व इलेक्ट्रोनिक मीडिया में आपका जो बयान आया है वह पार्टी और महागठबंधन के नीति व सिद्धांत के खिलाफ है। पूर्व में भी आपके द्वारा 8 और 9 सितंबर 2015 को जो अमर्यादित बयान दिया गया, वह भी पार्टी व बिहार में महागठबंधन सरकार के विरुद्ध है।